Studieverlof - Jy en die RegJy en die Reg
Tuis › Artikels › Arbeidsreg › Studieverlof
Deur Karla Endres
Studieverlof is noodsaaklik vir alle werknemers wat probeer om studie met werk te balanseer. Ongelukkig reguleer die Wet op Basiese Diensvoorwaardes nie studieverlof nie. Daarom is dit belangrik dat ’n maatskappy se beleid vir studieverlof voorsiening moet maak. Indien nie, is dit belangrik dat studieverlof deur jou dienskontrak gereguleer moet word.
Indien die maatskappy se beleid nie vir studieverlof voorsiening maak nie, is dit nodig om met die werkgewer te onderhandel vir studieverlof en kan die voorwaardes in die dienskontrak opgeneem word.
Maak seker dat die regte prosedure gevolg word wanneer jy vir studieverlof aansoek doen. In talle gevalle word daar verkeerdelik aansoek gedoen vir studieverlof, of die studieverlof word afgekeur en hierdie sake beland gevolglik by die KVBA.
In Maidi v MEC for Department of Education moes die Arbeidshof ’n aansoek om hersiening oorweeg. Die werknemer is ontslaan nadat hy meer as 14 dae afwesig was van die werk aangesien hy op “studieverlof” was. Die Arbeidshof het bevind dat die KVBA korrek was in sy bevinding dat die werknemer strydig met die Lebowa Education Act opgetree het. Die wet bepaal dat indien ’n werknemer sonder toestemming meer as 14 dae afwesig is van die werk, hy/sy ontslaan kan word op grond van wangedrag. Pillay R het verder bevind dat die werknemer se studieverlof nooit goedgekeur was nie en dat hy sonder toestemming afwesig was van die werk.
In CEPPWAWU v Shatterprufe is die geskil na die Tribunaal verwys vir die korrekte interpretasie van die ooreenkoms wat die werknemers se studieverlof reguleer en moes die Tribunaal bepaal of hulle wel geregtig is daarop.
Maak dus seker dat jy die beleid en proses met betrekking tot studieverlof verstaan en dat daar geen studieverlofklousules in die dienskontrak is wat teenstrydig is met mekaar nie.